b'\n_START_ARTICLE_\nOrthex\n_START_SECTION_\n1950-luku\n_START_PARAGRAPH_\nIdea Orthexin muovitehtaan perustamiseen saatiin alun perin lohjalaiselta kansakoulunopettaja Jaska Palom\xc3\xa4elt\xc3\xa4, joka kertoi poikansa uraa miettiv\xc3\xa4lle Einari Kalloselle guttaperkan olevan tulevaisuuden materiaali. Einari l\xc3\xa4hetti poikansa tutustumaan alaan Ruotsiin, jossa lohjalaisl\xc3\xa4ht\xc3\xb6isell\xc3\xa4 Birger Bergqvistill\xc3\xa4 oli muovitehdas. Suomeen palattuaan Aulis Kallonen osti ensimm\xc3\xa4isen muovikoneensa Halosen veljesten konepajalta Helsingist\xc3\xa4. Perheens\xc3\xa4 rintamamiestalon kellarissa h\xc3\xa4n alkoi valmistaa paitaklemmareita, joita tarvittiin Suomesta Neuvostoliittoon vietyjen tuhansien paitojen pakkaamisessa.\n_START_SECTION_\n1956-1979 Orth-Plast\n_START_PARAGRAPH_\nTanskalainen Orth-Plast perusti Suomeen tyt\xc3\xa4ryhti\xc3\xb6 Orth-Exportin, jonka alihankkijaksi Aulis Kallosen toiminimi Ruisku-Muovi ryhtyi.  Orth-Plast ajautui konkurssin partaalle ja vuonna 1956 Kalloset ostivat sen itselleen saaden samalla paljon arvokkaita muotteja omaan muovikoneeseensa. Yhti\xc3\xb6 muutti Helsingist\xc3\xa4 Lohjan Immulaan vuonna 1958. Yrityksen p\xc3\xa4\xc3\xa4tavoite oli ty\xc3\xb6llist\xc3\xa4\xc3\xa4 omaa perhett\xc3\xa4._NEWLINE_Alkuvaiheessa yritys toimi tanskalaisyhti\xc3\xb6n alihankkijana ja k\xc3\xa4ytti tuotannossaan enimm\xc3\xa4kseen muualta ostettuja muotteja. 1960-luvulla yritys alkoi valmistaa muovisia \xc3\xa4mp\xc3\xa4reit\xc3\xa4 ja pesuvateja. Sinkki\xc3\xa4mp\xc3\xa4reist\xc3\xa4 siirryttiin muovi\xc3\xa4mp\xc3\xa4reihin ja Orthex myi miljoona \xc3\xa4mp\xc3\xa4ri\xc3\xa4 vuodessa. Kallonen hankki uusia muovikoneita ja laajensi Lohjalla kotinsa ymp\xc3\xa4rill\xc3\xa4 olevaa tehdasta useita kertoja._NEWLINE_1960-luvun puoliv\xc3\xa4liss\xc3\xa4 Orthexin muotoilijana toimi arkkitehti V\xc3\xa4in\xc3\xb6 A. Valve. _NEWLINE_1970-luvulla Orthex valmisti my\xc3\xb6s muovikalvoa ja siit\xc3\xa4 muovis\xc3\xa4kkej\xc3\xa4 ja -kasseja.\n_START_SECTION_\n1980-2008\n_START_PARAGRAPH_\n1980-luvun alusta Orthex p\xc3\xa4\xc3\xa4tti keskitty\xc3\xa4 taloustavaroihin, joiden muotoilijaksi palkattiin Laura Huhtela-Bremer._NEWLINE_Aulis Kallonen toimi yrityksen toimitusjohtajana vuoteen 1995 asti, jolloin h\xc3\xa4n siirtyi hallituksen puheenjohtajaksi h\xc3\xa4nen poikansa Kari Kallosen ryhdytty\xc3\xa4 uudeksi toimitusjohtaja._NEWLINE_Vuonna 1999 Orthexin liikevaihto oli 60 miljoonaa markkaa ja se ty\xc3\xb6llisti 91 henke\xc3\xa4. Vuonna 2000 yrityksell\xc3\xa4 oli 200 tuotetta, joissa oli erilaisia myyntinimikkeit\xc3\xa4 1760._NEWLINE_Vuonna 2006 yritys t\xc3\xa4ytti 50 vuotta ja juhlavuoden kunniaksi teetettiin uusi tuote, L\xc3\xb6ylyx-saunasetti. Sis\xc3\xa4kk\xc3\xa4in pinottavaan settiin kuului sanko, kiulu ja kauha ja tuotteissa hy\xc3\xb6dynnettiin muun muassa muovin l\xc3\xa4pikuultavuutta. Setin suunnitteli Pentagon Design.\n_START_SECTION_\n2009-2014 Orthex ja Intera Partners\n_START_PARAGRAPH_\nKev\xc3\xa4\xc3\xa4ll\xc3\xa4 2009 Kari Kallonen ja h\xc3\xa4nen vaimonsa Tiina Kallonen myiv\xc3\xa4t enemmist\xc3\xb6n yhti\xc3\xb6st\xc3\xa4 suomalaiselle sijoitusyhti\xc3\xb6 Intera Partnersille, mink\xc3\xa4 j\xc3\xa4lkeen yritys alkoi kasvaa nopeasti yritysostoin. Vuonna 2010 se osti ruotsalaisen keitti\xc3\xb6n ty\xc3\xb6v\xc3\xa4lineit\xc3\xa4 valmistavan Sveicon, mik\xc3\xa4 kaksinkertaisti sen liikevaihdon. Sveico valmisti metallisia pannuja, kattiloita, kauhoja ja vispil\xc3\xb6it\xc3\xa4. Kari Kallonen j\xc3\xa4tti toimitusjohtajan teht\xc3\xa4v\xc3\xa4t, sill\xc3\xa4 h\xc3\xa4nell\xc3\xa4 ei ollut osaamista kansainv\xc3\xa4lisest\xc3\xa4 liiketoiminnasta. H\xc3\xa4nen seuraajakseen nimitettiin Alexander Rosenlew, joka oli vet\xc3\xa4nyt Suomessa Colgate-Palmolive\xc3\xa4. Orthex puristi muottiin yli kymmenen miljoonaa yksitt\xc3\xa4ist\xc3\xa4 muovista kotitaloustavaraa. Runsaan lumen vuoksi Orthexin valmistamien lumikolien m\xc3\xa4\xc3\xa4r\xc3\xa4 tuplattiin normaalivuosiin verrattuna. Se myi my\xc3\xb6s paljon lumenty\xc3\xb6ntimi\xc3\xa4, joilla tyhjennet\xc3\xa4\xc3\xa4n kattoja lumesta._NEWLINE_Vuonna 2011 Orthex osti ruotsalaisen Hammarplast Consumer AB:n ja sai samalla k\xc3\xa4ytt\xc3\xb6\xc3\xb6ns\xc3\xa4 tuotemerkit Hammarplast, Sarvis ja SmartStore. T\xc3\xa4m\xc3\xa4kin yrityskauppa yli kaksinkertaisti Orthexin liikevaihdon ja nosti henkil\xc3\xb6st\xc3\xb6m\xc3\xa4\xc3\xa4r\xc3\xa4n noin kolmeensataan.  Orthex avasi ensimm\xc3\xa4isen oman myym\xc3\xa4l\xc3\xa4ns\xc3\xa4 Lohjan ABC-liikennemyym\xc3\xa4l\xc3\xa4n yhteyteen. Yhti\xc3\xb6n liikevaihto oli noin 60 miljoonaa euroa.\n_START_SECTION_\n2015- Orthex ja Sponsor Capital\n_START_PARAGRAPH_\nVuonna 2015 suomalainen p\xc3\xa4\xc3\xa4omasijoittaja Sponsor Capital ja yrityksen toimiva johto ostivat Orthexin. Orthexin toimitusjohtaja Rosenlew jatkoi teht\xc3\xa4v\xc3\xa4ss\xc3\xa4\xc3\xa4n kaupan j\xc3\xa4lkeenkin. Syy yrityskauppaan oli se, ett\xc3\xa4 Orthex halusi keskitty\xc3\xa4 yrityksen kansainv\xc3\xa4listymiseen, johon liittyv\xc3\xa4\xc3\xa4 kokemusta Sponsor Capitalilta l\xc3\xb6ytyi. Orthex vei tuotteitaan 40 maahan.\n_START_SECTION_\nTuotteita\n_START_PARAGRAPH_\nOrthex on valmistanut kaksi Suomen levinneint\xc3\xa4 esinett\xc3\xa4: Pakastusrasian (aiemmin J\xc3\xa4\xc3\xa4nalle) ja kymmenen litran \xc3\xa4mp\xc3\xa4rin. Kev\xc3\xa4\xc3\xa4ll\xc3\xa4 2019 Ilta-Sanomien tekem\xc3\xa4n selvityksen mukaan Orthexin J\xc3\xa4\xc3\xa4nalle-pakastusrasia oli Suomen levinnein esine: sellaisen omisti 89 prosenttia yli 100 000 vastaajasta. Toiseksi sijoittuneen \xc3\xa4mp\xc3\xa4rin omisti 87 prosenttia vastaajista. _NEWLINE_Orthexin perusahkio johtaa suomalaisia pulkkamarkkinoita vuodesta toiseen. Se valmistaa my\xc3\xb6s muotoiltuja pulkkia. Sporty-m\xc3\xa4kikiit\xc3\xa4j\xc3\xa4ss\xc3\xa4 on leve\xc3\xa4t, uritetut jalakset ja muotoiltu istuin.\n_START_SECTION_\nPakastusrasia - Suomen levinnein esine\n_START_PARAGRAPH_\nAlun perin J\xc3\xa4\xc3\xa4nalle-br\xc3\xa4ndill\xc3\xa4 myytyjen pakastusrasioiden valmistus alkoi vuonna 1995, mink\xc3\xa4 j\xc3\xa4lkeen niit\xc3\xa4 on myyty 60\xe2\x80\x9370 miljoonaa kappaletta. Ennen J\xc3\xa4\xc3\xa4nallea pakastusrasioiden myynti oli jakautunut Suomessa melko tasaisesti Orthexin J\xc3\xa4\xc3\xa4karhun ja Sarviksen J\xc3\xa4\xc3\xa4kukan v\xc3\xa4lille. 1990-luvun alussa Sarvis pienensi suurimman pakastusrasiansa koon yhdest\xc3\xa4 litrasta 0,9 litraan, mink\xc3\xa4 ansiosta tuote halpeni. J\xc3\xa4\xc3\xa4nalle syntyi, kun Aulis Kallonen pyysi Huhtela-Bremeri\xc3\xa4 suunnittelemaan Orthexille uuden, entist\xc3\xa4 paremman pakastusrasian vastaiskuna kilpailijan aloittamassa hintakilpailussa. Huhtela-Bremer aloitti suunnitteluty\xc3\xb6ns\xc3\xa4 miettim\xc3\xa4ll\xc3\xa4, millaista pakastusrasiaa h\xc3\xa4n ei itse haluaisi k\xc3\xa4ytt\xc3\xa4\xc3\xa4. Aiemmista ter\xc3\xa4v\xc3\xa4kulmaisista rasioista poiketen J\xc3\xa4\xc3\xa4nallen kulmat ovat py\xc3\xb6re\xc3\xa4t, mik\xc3\xa4 ansiosta sis\xc3\xa4lt\xc3\xb6 j\xc3\xa4\xc3\xa4tyy nopeammin ja tasaisemmin. My\xc3\xb6s sis\xc3\xa4ll\xc3\xb6n lusikoiminen rasiasta oli aiempaa helpompaa. Rasian kannessa olevan syvennyksen avulla rasioita voi pinota p\xc3\xa4\xc3\xa4llekk\xc3\xa4in, mutta niiden v\xc3\xa4liss\xc3\xa4 on silti riitt\xc3\xa4v\xc3\xa4sti tilaa, josta kylm\xc3\xa4 ilma p\xc3\xa4\xc3\xa4see virtaamaan pakastimessa. Tyhjin\xc3\xa4 rasioita voi s\xc3\xa4ilytt\xc3\xa4\xc3\xa4 sis\xc3\xa4kk\xc3\xa4in. Rasian yl\xc3\xa4reunaa kiert\xc3\xa4v\xc3\xa4t "j\xc3\xa4ykkyysrivat", jotka auttavat rasiaa s\xc3\xa4ilytt\xc3\xa4m\xc3\xa4\xc3\xa4n muotonsa, vaikka siihen kaadettaisiin kuumaa nestett\xc3\xa4. Aikaisemmista malleista tutut avaamisl\xc3\xa4p\xc3\xa4t korvattiin yl\xc3\xa4kulmien syvennyksill\xc3\xa4, joista kannen voi napsauttaa peukalolla auki._NEWLINE_Yksinkertaiset mutta k\xc3\xa4yt\xc3\xa4nn\xc3\xb6nl\xc3\xa4heiset innovaatiot tekiv\xc3\xa4t J\xc3\xa4\xc3\xa4nallesta tarkoitukseensa t\xc3\xa4ydellisen ja siit\xc3\xa4 tuli hittituote. Keskusliikkeet lakkasivat myym\xc3\xa4st\xc3\xa4 kilpailijoiden tuotteita. Vuosittain pakastusrasioita myytiin miljoonia. J\xc3\xa4\xc3\xa4nallella ei vain vallattu markkinoita vaan my\xc3\xb6s laajennettiin niit\xc3\xa4: J\xc3\xa4\xc3\xa4nallea k\xc3\xa4ytet\xc3\xa4\xc3\xa4n paitsi pakastamiseen my\xc3\xb6s ev\xc3\xa4srasiana._NEWLINE_J\xc3\xa4\xc3\xa4nallea myyd\xc3\xa4\xc3\xa4n eniten loppukes\xc3\xa4st\xc3\xa4 ja sen kysynt\xc3\xa4 seuraa marja- ja sienisatoja. Tuotteen menekin ennustamisessa Orthex ker\xc3\xa4\xc3\xa4 tietoa marjasatoennusteista. Hyv\xc3\xa4n\xc3\xa4 mustikkavuonna myyd\xc3\xa4\xc3\xa4n enemm\xc3\xa4n pienempi\xc3\xa4 rasioita ja hyv\xc3\xa4n\xc3\xa4 mansikkavuotena suurempia rasioita. Rasian suosituin koko on 0,5 litraa, jonka osuus myynnist\xc3\xa4 on l\xc3\xa4hes puolet._NEWLINE_Rasian valmistukseen k\xc3\xa4ytet\xc3\xa4\xc3\xa4n raemuotoista polypropeenia, jota syntyy \xc3\xb6ljyn valmistuksen sivutuotteena. Orthex saa sit\xc3\xa4 Porvoosta Borealiksen tehtaalta. Kannet taas valmistetaan lineaarisesta pienitiheyksisest\xc3\xa4 polyeteenist\xc3\xa4._NEWLINE_Intera Partnersin ostettua Orthexin vuonna 2009 J\xc3\xa4\xc3\xa4nalle-nimest\xc3\xa4 luovuttiin ja tuotteesta tuli Pakastusrasia. Kev\xc3\xa4\xc3\xa4ll\xc3\xa4 2019 kerrottiin, ett\xc3\xa4 Pakastusrasiat ovat siirtym\xc3\xa4ss\xc3\xa4 Orthex-br\xc3\xa4ndist\xc3\xa4 kansainv\xc3\xa4lisesti tunnetumman Gastromax-br\xc3\xa4ndin alle.\n_START_SECTION_\nUusio- ja biopohjaiset muovituotteet\n_START_PARAGRAPH_\nOrthex on valmistanut tuotteita kierr\xc3\xa4tysmuovista 2000-kymmenluvun loppupuolelta l\xc3\xa4htien._NEWLINE_Vuonna 2019 bio- ja uusiomuovin osuus Orthexin k\xc3\xa4ytt\xc3\xa4m\xc3\xa4st\xc3\xa4 raaka-aineesta oli 14 prosenttia ja se halusi nostaa osuuden vuoden sis\xc3\xa4ll\xc3\xa4 20 prosenttiin.\n_START_SECTION_\nUusiotuotteet\n_START_PARAGRAPH_\nOrthex on kasvattanut uusiomuovin k\xc3\xa4ytt\xc3\xb6\xc3\xa4 vaiheittain. Vuonna 2015 sit\xc3\xa4 k\xc3\xa4ytettiin tuotannossa 378 000 kiloa, vuotta my\xc3\xb6hemmin 706 000 kiloa._NEWLINE_Vuonna 2017 Orthex otti k\xc3\xa4ytt\xc3\xb6\xc3\xb6n uusiomuovin 20 eri tuotteen valmistuksessa._NEWLINE_Orthex valmistaa kaikki kukkaruukkunsa ja parvekelaatikkonsa kokonaan kierr\xc3\xa4tysmuovista. Uusiomuovista tehd\xc3\xa4\xc3\xa4n my\xc3\xb6s s\xc3\xa4ilytyslaatikoita ja pulkkia, mutta s\xc3\xa4\xc3\xa4nn\xc3\xb6sten vuoksi uusiomuovi ei voi olla kosketuksissa elintarvikkeiden kanssa. Orthex hy\xc3\xb6dynt\xc3\xa4\xc3\xa4 uusiomuovituotteidensa raaka-aineena muun muassa kauppojen pakkausmuovia. _NEWLINE_Orthex hy\xc3\xb6dynt\xc3\xa4\xc3\xa4 raaka-aineena Fortumin Riihim\xc3\xa4en laitoksella jalostettuja muovituotteita. _NEWLINE_Tanskalaisen Plastix-yrityksen merest\xc3\xa4 ker\xc3\xa4\xc3\xa4mist\xc3\xa4 k\xc3\xa4ytt\xc3\xa4m\xc3\xa4tt\xc3\xb6mist\xc3\xa4 kalastusverkoista valmistamaa granulaattia. Neitseelliseen muoviin verrattuna kalaverkoista tehdyn kierr\xc3\xa4tysmuovin hiilidioksidip\xc3\xa4\xc3\xa4st\xc3\xb6t ovat 82,4 prosenttia pienemm\xc3\xa4t. Siit\xc3\xa4 tehd\xc3\xa4\xc3\xa4n vihreit\xc3\xa4 \xc3\xa4mp\xc3\xa4reit\xc3\xa4, joiden pinnassa on kalastusverkkomainen kuvio muistuttamassa materiaalin alkuper\xc3\xa4st\xc3\xa4. Orthex j\xc3\xa4rjest\xc3\xa4\xc3\xa4 my\xc3\xb6s itse k\xc3\xa4ytettyjen sankojen ker\xc3\xa4yskampanjoita.\n_START_SECTION_\nBiopohjaiset muovituotteet\n_START_PARAGRAPH_\nOrthex ja Stora Enso ovat suunnitelleen yhdess\xc3\xa4 materiaalin, jossa neitseellist\xc3\xa4 \xc3\xb6ljy\xc3\xa4 voi k\xc3\xa4ytt\xc3\xa4\xc3\xa4 v\xc3\xa4hemm\xc3\xa4n. Biopohjaista muovia tehd\xc3\xa4\xc3\xa4n puukuidusta ja sokeriruo\'osta. Tuotteet koostuvat 98-prosenttisesti biomateriaaleista. Puukuidun osuus tuotteissa vaihtelee 30-50 prosentin v\xc3\xa4lill\xc3\xa4, lopputuotteesta riippuen. Esimerkiksi leikkuulaudoissa puukuitua on noin kolmannes, 63 prosenttia on sokeriruokopohjaisen polyeteenia ja loput ovat lis\xc3\xa4- ja sidosaineita._NEWLINE_Materiaalia hy\xc3\xb6dynnet\xc3\xa4\xc3\xa4n Orthexin valmistamassa keitti\xc3\xb6tuotesarjassa, johon kuuluu muun muassa leikkuulautoja ja keitti\xc3\xb6ty\xc3\xb6kaluja, joiden kahvat ovat biokomposiittia. Raaka-aine materiaaliin saadaan Stora Enson Hylten tehtaalta Ruotsista, sellu- ja puutuoteteollisuuden sivuvirrasta. Aine on perinteiseen muoviin verrattuna v\xc3\xa4h\xc3\xa4n kovempaa. Se kest\xc3\xa4\xc3\xa4 pesukonepesun ja sit\xc3\xa4 voi kierr\xc3\xa4tt\xc3\xa4\xc3\xa4. Biosiittituotteita otti myyntiin ensimm\xc3\xa4isen\xc3\xa4 S-ryhm\xc3\xa4. Tuotantom\xc3\xa4\xc3\xa4rien kasvaessa tuotteita alkoivat myyd\xc3\xa4 my\xc3\xb6s Kesko ja Ruotsissa muun muassa ICA ja Bergendahls.\n_START_SECTION_\nMarkkinat\n_START_PARAGRAPH_\nOrthex on keskittynyt kotitalousasiakkaisiin, mik\xc3\xa4 tuo sille tasaista tuloa. Esimerkiksi 1990-luvun lamassa sen ei tarvinnut turvautua lomautuksiin, kun ihmiset lis\xc3\xa4siv\xc3\xa4t ruuanlaittoa, leipomista ja pakastamista. My\xc3\xb6sk\xc3\xa4\xc3\xa4n raaka-aineiden kovat hinnannousut eiv\xc3\xa4t rasita sit\xc3\xa4 niin paljon kuin suurille asiakkaille tuotteitaan valmistavia - hinnannousut on voitu siirt\xc3\xa4\xc3\xa4 suoraan hintoihin.'